- Når man har den her bamse i hånden, skal man fortælle om noget i 10 sekunder, forklarer børnehaveklasseleder Sofia Kristiansen til eleverne, som sidder i en rundkreds på gulvet.

0.A på Tingbjerg Skole i København er i gang med en sprogleg, som skal hjælpe børnene med at blive bedre til dansk.

- Jeg skal til Somalia, og når jeg gik til Somalia, så jeg mange forskellige insekter, der var der, og så gik vi ud, og så købte vi slik og chokolade, fortæller en af eleverne.

Skolen er med i et forsøg med sprogprøver i 0. klasse.

I år har prøverne ingen konsekvenser for eleverne. Men efter sommerferien bliver det alvor, når prøverne rulles ud på alle skoler, hvor en stor andel af eleverne kommer fra særligt udsatte boligområder.

Herefter kan børnene dumpe 0. klasse, hvis de ikke er gode nok til dansk.

DR Nyheder har fulgt sprogprøveforsøget på Tingbjerg Skole, hvor blot syv ud af de i alt 70 børnehaveklassebørn ifølge skolens seneste opgørelse er såkaldt sprogparate.

Hvad er sprogparat? • Når man er sprogparat, kan man for eksempel modtage og forstå en besked og handle efter den.

• Man kan også genfortælle en oplevelse, lytte til andre og har kendskab til symboler og begreber som 'over', 'under', 'bagved' og så videre.

I løbet af første skoleår skal børnehaveklasseeleverne igennem 25 sprogprøver. Prøverne gennemføres af en lærer, mens en anden observerer.

Gennem forskellige lege og øvelser vurderes børnene blandt andet på, hvor gode de er til at opbygge sætninger og til at fortælle sammenhængende historier.

Efter prøverne sætter lærerne et mærke ud for hvert elevnavn.

En grøn prik viser, at eleverne har klaret sig så godt, at de ligger i toppen og er sprogparate.

En blå prik placerer dem i mellemgruppen som mindre sprogparate.